作者:楊澤民
標題:蘭陵王
內容:翠竿直。一葉扁舟漾碧。澄江上、幾度嘯日迎風，怡怡釣秋色。漁鄉共水國。都屬滄浪傲客。煙波外，風笠雨蓑，才擲絲綸便千尺。飄然去無跡。恣腳釦雙船，帆掛輕席。盈鉤香餌魚爭食。更撥棹葭岸，放篙菱浦，才過新柵又舊驛。佔江南江北。堪惻。利名積。算縱有豪華，難比清寂。須知此樂天無極。有一斗芳酒，數聲橫笛。蘆花深夜，半醉裡、任露滴。